Ego Haalys, ducissa Burgundię, notum facio universis presentes litteras inspecturis quod ego vidi et tenui litteras Hugonis, quondam domini de Chochis, sigillatas sigillo suo, scriptas sub forma inferius annotatas, que talis est: Notum sit universis presentes litteras inspecturis quod ego Hugo, dominus de Cochis, dedi Deo et beatę Marię Cistercii pro remedio animę meę, patris, matris et uxoris, necnon et antecessorum et successorum meorum, laudantibus filiis meis, videlicet Guidone, Hugone, Galtero et Symone, perpetuum usagium et liberum in cunctis nemoribus meis ad opus vinearum domus de Muressaut, et ligna mortua ad usum ignis ejusdem domus. Ut autem donum hujus elemosine perpetuam habeat firmitatem, cartam presentis scripti feci sigilli mei munimine roborari. Actum est hoc apud Cistercium anno Dominice Incarnationis M°CC° quinto, mense augusto. In testimonium autem predictorum presentibus litteris impressionem sigilli mei apposui. Actum anno Domini M°CC°XL° septimo, mense aprilis.